SL Uradni list Evropske unije L 284/37

ODLOČBA NADZORNEGA ORGANA EFTE

št. 58/16/COL-D

z dne 3. marca 2016

o odobritvi nacionalnih ukrepov, ki jih je sprejela Norveška za omejevanje učinka bolezni Gyrodactylus salaris, in o razveljavitvi odločb št. 298/08/COL in št. 299/08/COL [2016/1863]

NADZORNI ORGAN EFTE JE –

ob upoštevanju akta iz točke 5a, dela 4.1, poglavja I Priloge I k Sporazumu EGP (Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1)), kakor je bil prilagojen Sporazumu EGP s točko 4(d) Protokola 1 k Sporazumu EGP ter členom 1(2) in členom 3 Protokola 1 k Sporazumu o nadzornem organu in sodišču,

ob upoštevanju Odločbe št. 494/13/COL Nadzornega organa Efte (v nadaljnjem besedilu: Nadzorni organ) z dne 11. decembra 2013 o pooblastitvi člana kolegija s posebno odgovornostjo za veterinarske in fitosanitarne zadeve za sprejemanje določenih odločitev in ukrepov (dokument št. 683826),

ob upoštevanju naslednjega:

(1) Odločba Nadzornega organa Efte št. 298/08/COL (2) določa območja, prosta bolezni, ter dodatna jamstva glede bolezni Gyrodactylus salaris za Norveško v skladu s členom 13 Direktive Sveta 91/67/EGS (3) in členom 5 Odločbe Komisije 2004/453/ES (4).

(2) V skladu z Uredbo št. 298/08/COL lahko Norveška zahteva dodatna jamstva za pošiljke dovzetnih vrst živih rib iz ribogojstva, namenjenih za gojenje, ki bodo vnesene na območja, za katera velja Uredba. Navedena dodatna jamstva vključujejo zahtevo, da morajo navedene pošiljke izvirati z območja, ki ima enakovreden zdravstveni status kot namembni kraj.

(3) Direktiva 2006/88/ES je razveljavila in nadomestila Direktivo 91/67/EGS. Direktiva 2006/88/ES je določila tudi, da se Odločba 2004/453/ES še naprej uporablja, dokler se ne sprejmejo potrebne določbe v skladu z navedeno direktivo. Te določbe so bile sprejete s Sklepom Komisije 2010/221/EU (5), ki je tudi dokončno razveljavil Odločbo 2004/453/ES (6). Zato je primerno, da se Odločba 298/08/COL razveljavi in nadomesti.

(4) Člen 43 Direktive 2006/88/ES določa, da lahko država EGP sprejme ukrepe za preprečitev vnosa bolezni, ki niso navedene v delu II Priloge IV k Direktivi, ali za nadzor nad njimi, če navedene bolezni pomenijo znatno tveganje za zdravstveno stanje živali iz ribogojstva ali prosto živečih vodnih živali v navedeni državi. Navedeni ukrepi ne smejo preseči mej primernega in potrebnega za preprečitev vnosa takih bolezni ali nadzora nad njimi.

(5) Norveški je bila dodeljena pravica do zahteve po dodatnih jamstvih v skladu z Odločbo št. 298/08/COL in je Nadzornemu organu predložila informacije o stanju bolezni Gyrodactylus salaris. Z dopisom z dne 6. oktobra 2015 (dok. št. 775798, ref. št. 2015/193600) je Norveška predložila posodobljene informacije o nacionalnih ukrepih glede Gyrodactylus salaris. Predložene informacije izkazujejo primernost in potrebnost nadaljnje zahteve po nacionalnih ukrepih v obliki zahtev glede dajanja na trg, uvoza in prevoza v skladu s členom 43 Direktive 2006/88/ES.

(6) Ker je bila Norveški dodeljena pravica do zahteve po dodatnih jamstvih v skladu z Odločbo št. 298/08/COL za vnos dovzetnih vrst živali iz ribogojstva na odobrena območja, prosta bolezni, ali območja z odobrenimi programi za nadzor ali izkoreninjenje, je treba Norveški posledično dovoliti nadaljnjo uporabo teh ukrepov kot nacionalnih ukrepov, odobrenih v skladu s členom 43 Direktive 2006/88/ES.

(7) Nacionalni ukrepi, ki so odobreni s tem sklepom, se uporabljajo le, dokler so primerni in potrebni. Zato mora Norveška nadzornemu organu poslati letno poročilo o delovanju nacionalnih ukrepov.

(8) Kakršen koli sum o prisotnosti Gyrodactylus salaris na Norveškem z izjemo območij, navedenih v Prilogi k tej odločbi, je treba preveriti, med preiskavo pa je treba omejiti gibanje, da se druge države EGP zaščitijo z odobrenimi nacionalnimi ukrepi glede Gyrodactylus salaris. Poleg tega je treba za poenostavitev potrebne ponovne ocene odobrenih nacionalnih ukrepov kakršno koli naknadno potrditev bolezni sporočiti Nadzornemu organu Efte in drugim državam EGP.

(9) Zaradi jasnosti bi bilo treba Odločbo št. 298/08/COL izrecno razveljaviti.

(10) Poleg tega je bil z Odločbo Nadzornega organa Efte št. 299/08/COL (7) odobren norveški program nadzora in izkoreninjenja bakterijskega nefritisa (BKD). Z dopisom z dne 6. oktobra 2015 (dok. št. 775798) je Norveška obvestila Nadzorni organ, da je bil program nadzora in izkoreninjenja bakterijskega nefritisa ustavljen. Zato je primerno, da se Odločba št. 299/08/COL razveljavi.

(11) Ukrepi iz te odločbe so v skladu z mnenjem veterinarskega in fitosanitarnega odbora Efte –

SPREJEL NASLEDNJO ODLOČBO:

Člen 1

Odobritev nekaterih nacionalnih ukrepov za omejitev vpliva nekaterih bolezni, ki niso navedene v delu II Priloge IV k Direktivi 2006/88/ES

1. Norveška se z izjemo območij, navedenih v Prilogi k tej odločbi, šteje za prosto bolezni Gyrodactylus salaris.

2. Norveška lahko zahteva, da naslednje pošiljke, vnesene v območje brez bolezni, izpolnjujejo zahteve iz točk (a) in (b) za območja, ki se štejejo za prosta bolezni Gyrodactylus salaris:

(a) živali iz ribogojstva, namenjene za gojenje, območja za ponovno nasaditev, športno-komercialne vode, odprte okrasne objekte in obnovo staleža, morajo biti usklajene z: (i) zahtevami glede dajanja na trg iz člena 8a Uredbe Komisije (ES) št. 1251/2008 (8); (ii) zahtevami glede uvoza iz člena 10 Uredbe (ES) št. 1251/2008; (iii) zahtevami glede tranzita in skladiščenja iz člena 16 Uredbe (ES) št. 1251/2008;

(b) okrasne vodne živali, namenjene za zaprte okrasne objekte, morajo biti usklajene z: (i) zahtevami glede uvoza iz člena 11 Uredbe (ES) št. 1251/2008; (ii) zahtevami glede tranzita in skladiščenja iz člena 16 Uredbe (ES) št. 1251/2008;

Člen 2

Poročanje

1. Norveška Nadzornemu organu Efte vsako leto najpozneje do 30. aprila predloži poročilo o odobrenih nacionalnih ukrepih iz člena 1.

2. Poročila iz odstavka 1 morajo biti v skladu z zahtevami iz člena 4 Sklepa 2010/221/EU.

Člen 3

Sum in odkrivanje bolezni na območjih, prostih bolezni

1. Kadar Norveška sumi na prisotnost bolezni na območju, ki je navedeno kot območje, prosto bolezni Gyrodactylus salaris, sprejme ukrepe, ki so vsaj enakovredni tistim iz člena 28, člena 29(2), (3) in (4) ter člena 30 Direktive 2006/88/ES.

2. Kadar epizootiološka preiskava potrdi odkritje bolezni iz odstavka 1, Norveška o tem in o kakršnih koli sprejetih ukrepih za zajezitev bolezni in nadzor nad njo obvesti Nadzorni organ Efte in druge države EGP.

Člen 4

Razveljavitev

Odločbi št. 298/08/COL in št. 299/08/COL se razveljavita.

Člen 5

Naslovniki

Ta odločba je naslovljena na Kraljevino Norveško.

V Bruslju, 3. marca 2016 Za Nadzorni organ Efte Helga JÓNSDÓTTIR Članica kolegija Carstena ZATSCHLERJA Direktorja

(1) UL L 328, 24.11.2006, str. 14.

(2) Odločba Nadzornega organa Efte št. 298/08/COL z dne 21. maja 2008 o območjih, prostih bolezni, ter dodatnih jamstvih glede bolezni Gyrodactylus salaris za Norveško (UL L 268, 9.10.2008, str. 37).

(3) Direktiva Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (UL L 46, 19.2.1991, str. 1).

(4) Odločba Komisije 2004/453/ES z dne 29. aprila 2004 o izvajanju Direktive Sveta 91/67/EGS v zvezi z ukrepi proti nekaterim boleznim akvakultur (UL L 156, 30.4. 2004, str. 5).

(5) Sklep Komisije 2010/221/EU z dne 15. aprila 2010 o odobritvi nacionalnih ukrepov za omejevanje vpliva nekaterih bolezni pri živalih iz ribogojstva in prosto živečih vodnih živalih v skladu s členom 43 Direktive Sveta 2006/88/ES (UL L 98, 20.4.2010, str. 7).

(6) Akt, naveden v točki 94 dela 4.2 poglavja I Priloge I k Sporazumu EGP.

(7) Odločba Nadzornega organa Efte št. 299/08/COL z dne 21. maja 2008 o odobritvi programa nadzora in izkoreninjenja bakterijskega nefritisa, ki ga je predložila Norveška (UL L 257, 25.9.2008, str. 16).

(8) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (UL L 337, 16.12.2008, str. 41).